सपा और बसपा में लड़ाई होने की ठोस वजह भी है। अभी तक जितने भी चुनाव सर्वेक्षण और रूझान देखने को मिल रहे हैं वो बार-बार सपा और बसपा को सत्ता का दावेदार बताते हैं। अलग-अलग सर्वेक्षणों के हिसाब से दस बीस सीटों के ऊपर नीचे होने के अनुमान सर्वेक्षण की तरीके और तकनीक पर आधारित हो सकते हैं लेकिन जितनी सीटें सर्वेक्षणों में सपा और बसपा को मिलती दिखाई गयी हैं, उस हिसाब से कांग्रेस और भाजपा दूर-दूर तक खड़े दिखाई नहीं देते हैं। वहीं कांग्रेस की छवि को अन्ना और रामदेव के आंदोलनों और अनशन की आंधी ने बिगाड़ रखा है, कांग्रेस युवराज राहुल और उनके सिपाही चाहे जितने दांवे करे लेकिन कांग्रेस सूबे में पिछलग्गू की भूमिका में रहेगी न कि किंग मेकर के रोल में ये बात साफ हो चुकी है। भाजपा ने तो बसपा के दागियों को अपने आंगन में जगह देकर अपना एजेंडा और पार्टी लाइन को साफ कर दिया है कि वो चुनाव बाद चुपचाप बिना किसी ना-नुकुर के मायावती के हाथी की सवारी करेगी। कुशवाहा को पार्टी में लेने का विवाद थामे नहीं थम रहा है ऐसे में भाजपा वर्तमान टेली को ही बचा ले जाए यही उसके लिए बड़ी चुनौती है।